Muzicologie românească disponibila la standurile din foaierul Sălii Palatului 
(Daniela Caraman Fotea, 16 septembrie 2009) 
Vasile Tomescu - MUZICA RENAŞTERII ÎN SPAȚIUL SPIRITUAL ROMÂNESC vol.Il 


Operă de mare amploare, pe măsura personalităţii plurisemantice a autorului, volumul continuă 
minuţioasa panoramare a activităţii muzicale din spaţiul transilvan; unde, ca şi în celelalte 
provincii româneşti, ni s-a constituit istoria, „procesul de sinteză a valorilor spirituale daco- 
romane, premisă a culturii românilor”. Dacă primul volum punea în valoare mai ales 
personalitățile, activitatea creativă consemnată în biblioteci, arhive ş.a., cel de al doilea prezintă în 
detaliu ample colecții de manuscrise, tipărituri cercetate de autor cu acribia descifrării şi, în 
continuare, catalogarea tuturor mărturiilor — adeseori copiate manu propria, în latină, greacă, 
scriere gotică, notație muzicală de epocă. Aşadar, prezentări de muzicieni (cu grija faţă de cei 
autohtoni, afirmaţi în aria culturii europene), de muzică IN EXTENSO, de la Psaltirea scheiană, la 
multiple forme de manifestare scrise ale artei sonore în Braşov, Sibiu, Mediaş, Alba Iulia, fondul 
de carte de la Aiud, Hunedoara, Cluj, Bistriţa, Harghita, Mureş, Sighişoara, Tg. Mureş, Sălaj, Arad, 
Oradea. Banatul fiind de asemenea reprezentat prin incursiuni în Şcoala de la Morisena-Cenad, la 
Caransebeş şi Lugoj. Chiar şi enumerarea locurilor cercetării este copleşitoare! 


Importanţa şi valoarea contribuţiei savantului-muzician Vasile Tomescu îmi aduc gândul-pereche 
datorat temerarilor care au eliminat de pe hartă spaţiile albe ale terrei deserta. 


Luminiţa Vartolomei - GHIDUL CITITORULUI DESPRE MUZICĂ 


Fanilor Euterpei li s-a oferit o nouă şi binevenită ocazie de a-şi îmbogăţi universul cunoştiinţelor 
muzicale. Terminologia de profil reunită în publicaţia Luminiţei Vartolomei, aduce lămuriri, 
explicaţii, posibilitatea de a înţelege şi aprofunda limbajul programelor de concert, al emisiunilor 
specializate. Aşadar, celor care citesc despre muzică, li se deschide un drum foarte lesnicios către 
sensurile artei sunetelor. 


Trecând prin cuprins (foarte potrivită optarea pentru ordinea alfabetică), disting mecanismul 
conceptului, construit pe trei idei (categorii): termeni familiari (larg cunoscuţi), eronat înţeleşi, rar 
accesibili în afara profesiei. De fapt, ghidul nu este o reuniune de termeni ci de ARTICOLE în 
afara definiţiilor de tip enciclopedic, scolastic ori academic: ele au — pe lângă teorie muzicală, 
deschideri către istoria muzicii, estetică, instrumentaţie, genuri şi forme muzicale, chiar elemente 
din pop şi jazz. Sunt micro-eseuri. Prezentate în limbajul elegant, specific autoarei, care reuşeşte 
prin acest valoros compendiu, performanţa îngemănării accesibilului cu esenţa. 


Remus Manoleanu — MUZICA SUB SEMN LUDIC 


Neaşteptată apariţie! Subiect inedit, surprinzător, venit unui pianist (cu excelenţă în arta sa) şi 
filozof (diplomat în specialitate): pentru că, spune domnia sa, a cânta la un instrument înseamnă 
în multe limbi, A JUCA! 


Argumentaţia, bogată, abundă în idei originale, explicative pentru demers: jocul este libertate, este 
ordine; are apartenenţă la frumos, leagă şi dezleagă, înseamnă ritm şi armonie — coordonate 


definitorii ale muzicii. Concluziv: cultura apare ca structură ludică, este JOC, iar muzica prin 
natura ei, pluteşte la marginea noţiunii pure de joc. Aşadar, o pledoarie PRO-MUZICA, susţinută 
prin erudite deschideri către teorii, concepte, demonstraţii selectate din elitiste discipline: filosofia, 
fenomenologia. 


Sunt comentate: frumosul, urâtul („frumos negativ!”), sublimul, euforia, eroicul, tragicul, grotesc- 
absurdul, comicul — suită complexă de valori din câmpul estetic, cu prelungiri „potenţatoare” către 
opere semnificative din istoria artelor, a muzicii (inclusiv cele naționale). Demersul este fluent în 
armonia mânuirii cuvântului, fără apel (tentant, dealtfel), la împodobirea exagerată în metaforă. 
Ca atare, credibil, convingător. 


Este o carte de colecție. Remus Manoleanu a oferit cu rafinament, teme pentru meditaţie. 
Smaranda Oţeanu Bunea — FILE DE ZIAR 


Întâmplările (fie ele şi muzicale), interesează atât timp cât durează. Pentru că demersul cronicarului 
se opune uitării, colecția exerciţiilor sale incomodează... timpul, omagiază actul artistic, oferindu- 
i materialitate. Prin titlul — atât de explicit, Smaranda Oţeanu Bunea punctează şi păstrează 
evenimente petrecute între 1976-1981, 2000-2004: 180 de eseuri! În toate genurile, de la Amalia 
Rodriguez ori serialul folcloric Nunta la români, la cronici (bloc) de Festival Enescu, cărți despre 
rock sau balet, de la actualitatea momentului românesc, la cea japoneză, indiană, vieneză, germană 
ş.a. Toate, o lectură cu deliciu intelectual, pentru că, fără excepție, cuvintele autoarei nu se 
degradează în vorbe... "Comparat cu efemeridele elitelor autoproclamate din domeniul criticii 
muzicale, jurnalismul ei se distinge prin concizie şi gust...” scrie Al. Gavrilescu. „...O 
impresionantă cultură muzicală susţine o publicistică rar întâlnită în zilele noastre, fără aglomerări 
lexicografice, teoretizări somnolente sau didacticism pedagogic...”. Pentru că nu depinde 
emoţional de nimeni, autoarea are acurateţea, rară, a opiniei condusă exclusiv de argumentul 
profesional peren, „ferit de surogate şi substitute culturale”. 


Pentru meloman, tânăr cronicar, confrate, poate fi una dintre cărțile... de pe noptieră... 
Ada Brumaru — ÎNSEMNĂRI RĂZLEŢE 


Luminiţei Vartolomei îi aparţine gestul-ofrandă datorită căruia cronicile de peste timp ale Adei 
Brumaru, adunate minuţios, cu devoțiune, au devenit volum tipărit: oglinda unei personalităţi ale 
cărei „carate? muzicologice-literare îşi reiau sclipirea, desprinse din uitare. Mărturiile lăsate de 
distinsa Doamnă sunt preţioase pentru breaslă, meloman, om de cultură: „....iradiază îngemănarea 
profesionalismului său muzical cu inserțiile interdisciplinare; conexările cu filozofia, literatura, 
artele, fiind prezente la tot pasul, înveşmântate într-o poetică a frazelor care fascina...” (Costin 
Popa). În Radio, Adei Brumaru i s-au dat - pentru erudiție, gust desăvârşit, „cheile împărăției”: 
veghea calitatea demersului jurnalistic. De neuitat, „delicateţea cu care îşi exprima sugestiile, mai 
ales faţă de comentariile redactorilor debutanţi în radiofonie...” (Despina Petecel Teodoru). 
Această carte nu trebuie răsfoită. Citirea ei în detaliu, pagină de pagină, aduce nostalgia timpului 
în care „simfoniile erau cântate de interpreţi”, opera era o misiune captivantă, Irinel Liciu vorbea 
prin simbolul gestului, Sergiu Celibidache înălța ameţitor jeturi de sonorități... 


Scria Valentina Sandu-Dediu: „Ada Brumaru părea descinsă din vremuri mai bune” (şi pentru 
„..Muzica povestită măiestru în volum). 


Ana Buga, Octavia Galescu, Cristina Sârbu - GHID DE OPERETĂ, MUSICAL, 
ZARZUELA 


Volumul, structurat pe spaţii - german, francez, român, spaniol, maghiar, englez, american, este 
amplu (aproape 500 de pagini) şi reprezintă o investigaţie laborioasă, fără precedent, asupra 
repertoriului nominalizat. Cercetarea a cuprins aproape 200 de lucrări! 


Fiecare capitol este prefaţat de o introducere în care sunt prezentate istoria, evoluţia, caracteristicile 
creaţiei generate, urmând prezentarea extinsă a compozitorilor, cu date biografice, principalele 
lucrări, cele mai cunoscute titluri (dar şi cele inedite), cu referiri la premiere, stil, numerele de 
relief din dramaturgie. Se consemnează discografii şi filmografii (ecranizări) selective, detalii 
asupra înregistrărilor de integrale sau selecții mai ample, existente în fonoteca Societăţii Române 
de Radiodifuziune. De asemenea, datele premierelor româneşti ale unor lucrări. Capitolul rezervat 
creaţiei naţionale interesează în mod deosebit. Sunt elemente care pledează pentru seriozitatea şi 
calitatea demersului autoarelor, care este în ansamblu o premieră pentru tiparul românesc. 


Poveştile operetei, dulci şi alinătoare „istorii cu zâne”, poartă în universul nicicând uitat al 
copilăriei, al unor vremuri de vis, idilice, jinduite în vacarmul contemporan. Parcurgerea acestui 
volum (util profesioniştilor, melomanilor), este o lectură plăcută şi instructivă. Apariţia? un gest 
necesar în contextul valorilor promovate în cultura românească. 


Valentina Sandu-Dediu - LUDWIG VAN BEETHOVEN 


O nouă monografie a titanului... îndrăzneţ demers! Chiar şi pentru un autor premiat de Academia 
de ştiinţe din Berlin-Brandemburg (2008)... Muziciana a demonstrat însă în timp, rara calitate a 
originalității. Ce-i iese din mână — pe hârtie, pe clapele pianului, nu cunoaşte locul comun. 
Volumul de faţă nu face excepţie. Biografia beethoveniană este accesată prin succinte repere. 
Împreună cu principale evenimente istorice, muzicale interpuse, configurează sinoptic-pictural, 
tabloul epocii clasicismului. „Miezul” lucrării abordează creaţia beethoveniană, precedată de un 
capitol semnificativ, prezentând abordări speciale: întrepătrunderi conceptuale aplicate la termeni, 
temporale, altele decât cele împământenite (e.g.: şi Mozart şi Schönberg sunt clasici...). Ele sunt 
un preambul la analiza operelor beethoveniene în interdependenţă cu cele similare ale epocii, dar 
şi faţă de evoluţia creaţiei muzicale în timp. 


Autoarea are idei aparte, gândirea ei depăşeşte norme, precepte până nu de mult fetişizate. 
Muzician cu perspectiva imaginaţiei vizionare, monolit profesional, este din punctul meu de 
vedere liantul între muzicologia de tip clasic şi cea de secol 21. 


Liviu Dănceanu — JURNAL PARȚIAL SONOR 


Volumele de eseuri ale autorului izvorăsc din alchimia numită de Smaranda Oţeanu Bunea — o 
voluptate a scrisului; răsfrântă şi asupra cititorului, încântat, fermecat, cucerit de metaforă, ineditul 
relaționărilor tematice, judecăţi de valoare, analize pertinente, tangenţe la fenomenul ori realitatea 
muzicală, surprinse în neaşteptate ipostaze. Epic (îl asemăn lui I. Teodoreanu), acid, cu umor 
imbatabil, de sorginte britanică ( „Dan Brothers = Buciu şi Dediu...), dramatic (îndurerarea 
cuvântului este simțită aproape concret), admirativ fără grandilocvenţe, deci credibil (despre 
Sherban Lupu), fără infatuări (evocare respectuoasă a lui Sile Dinicu, laudatio mai tânărului 


Pit 


confrate Sebastian Crăciun), necruţător (revista „Actualitatea muzicală” — un... pepene cu seminţe 
indigeste...). Multe imagini referenţiale sunt încredințate jurnalului, majoritar conceput la Slănic 
Moldova. (1 ianuarie 2008-1 ianuarie 2009). Reîntoarcerea ar face oare, posibilă, apariția unei 
continuări? Mi-aş dori-o... Chiar dacă este numit „parțial sonor” jurnalul are ecouri paradisiace. 
(re)Citindu-l, timpul „devine imperceptibil”... 


Vasile Tomescu - MUZICA SECOLULUI LUMINILOR ÎN SPAȚIUL SPIRITUAL 
ROMANESC 


Fascinanta operă a dr. Vasile Tomescu continuă să îmbogăţească cercetarea muzicologică 
națională. Cel mai recent volum panoramează tabloul creativ de secol 18, pe teritoriile 
Transilvaniei, Ţării Româneşti, Banatului, Moldovei; în Europa, este epoca unor Vivaldi, Rameau, 
Bach, Haendel, Haydn, Mozart, corifei a căror gândire muzicală a reverberat, la un anume moment 
şi în spaţiul muzical, cultural românesc. În care, autorul identifică existenţa a trei direcţii de 
manifestare esențiale: muzica folclorică, cea eclesiastică, opusurile laice (corale, camerale, 
simfonice, de operă). Începuturile perioadei sunt ilustrate prin personalităţi asemeni lui Antim 
Ivireanu, Constantin Brâncoveanu, Dimitrie Cantemir. Sunt consemnați şi oameni de cultură 
pasionaţi ai valorilor muzicale româneşti (F.J. Sulzer), Petrus Schimerus (la Sibiu); este detaliată 
activitatea lui Michael Haydn, Dittersdorf, trăitori şi în aria transilvană. Sunt catalogate Antologii 
muzicale de elaborare autohtonă, cântări sacre (1697- 1795), valori muzicale în patrimoniul sibian, 
repertoriul universal în sălile de concert ale epocii, documente în fonduri timişorene de partituri 
ş.a. Însumate, alcătuiesc o prețioasă colecţie informatică, documentară, istorică, ştiinţifică, 
realizată într-un gest de sinteză, în spiritul personalității renascentiste, cu vastă acoperire 
intelectuală, specifică maestrului Vasile Tomescu, european de referinţă. 


Doru Popovici - ALĂTURI DE OCTAVIAN PALER 


Cel de al treilea volum epistolar al autorului — după cele parcurse cu Dimitrie Cuclin şi lon Piso, 
are semnificaţii aparte. De ce Octavian Paler? Motiv probabil este şi cel al co-abitării 
compozitorului — imnograf bizantin cum se numeşte pe el însuşi — cu distinsul intelectual, filo- 
român, în Radioul public; mediu vibrant în care (cândva) se dobândea conştiinţa orei exacte a 
profesiei. 


Demersul lui Doru Popovici este o amplă confesiune dramatică de biografie (viaţa lui este 
epopeică), Octavian Paler fiind un receptor ideal, capabil de înţelegere a incredibilului existenţial. 
Este şi o auto-explicare a creației motivată nu doar de har, talent, dorinţa de comunicare ci şi de 
contextul coagulării actului componistic (pentru care interlocutorul său avea de asemenea 
comprehensiune, pornită şi din similitudini cu experiența personală de literat-publicist). Sunt 
încredințate scrisului dezamăgiri, drame; sunt luminate, cu un curaj singular în bresle, colţuri 
ascunse ale istoriei, vieţii (inclusiv ale celor muzicale), ce nu trebuie trecute în uitare: de la procesul 
comunismului, jignirea marilor creatori ai naţiei, deculturaţia, vidul intelectual, viaţa 
compozitorilor şi muzicologilor noştri ieri şi azi ş.a. Lectura le dezvăluie necruţător şi nu 
întâmplător. Educat şi în spiritul filozofiei grecilor antici, Doru Popovici este o personalitate a 
conceptului; ştie că nu există nimic mai puternic decât o idee căreia i-a venit timpul. Se întâmplă 
în acest volum-document. 


